《齐天乐 春晚同诸子游祖园》
清代·曹贞吉

城南韦曲东风路。长芜绿暗如许。帽影参差，衣香掩冉，渐入水云多处。

闲亭列俎。似鲑菜江乡，茶烟顾渚。浣尽京尘，一双布谷树阴语。

深卮且共斟酌，怕穿林风雨，乱红无数。节过浮觞，人同荷锸，作达全忘羁旅。

游丝飞絮。倩燕嘴蜂须，将春系住。芍药开时，又携尊看去。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。